ananddey/assamese-wiki-corpus huggingface dataset:
টেঙাখাত উচ্চতৰ মাধ্যমিক বিদ্যালয়

টেঙাখাত উচ্চতৰ মাধ্যমিক বিদ্যালয় হৈছে অসমৰ ডিব্ৰুগড় জিলাৰ টেঙাখাত অঞ্চলৰ চুঙি-লেংৰাই গাঁৱত অৱস্থিত এটা চৰকাৰী সহশিক্ষামূলক বিদ্যালয় লগতে অঞ্চলটোৰ সৰ্ববৃহৎ তথা অন্যতম বিদ্যালয়। বিদ্যালয়খনৰ পাঠ্যকৰ্ম প্ৰাথমিক স্তৰৰপৰা আৰম্ভ কৰি উচ্চতৰ মাধ্যমিক স্তৰ (প্ৰথম শ্ৰেণীৰ পৰা দ্বাদশ শ্ৰেণী) পৰ্যন্ত চলি আহিছে। এই বিদ্যালয়খন টেঙাখাট আৰু ওচৰৰ বহু গাঁৱৰ ছাত্ৰ-ছাত্ৰীসকলৰ বাবে শিক্ষাৰ প্ৰধান কেন্দ্ৰ হিচাপে পৰিচিত।

ইতিহাস

ৰাজ্য শিক্ষাবিভাগৰ তথ্য অনুসৰি টেঙাখাত উচ্চতৰ মাধ্যমিক বিদ্যালয় জিলাখনৰ অন্যতম পুৰণি বিদ্যালয়। চৰকাৰী নথি-পত্ৰত বিদ্যালয়খনৰ প্ৰতিষ্ঠা-বছৰ ১৯৪৫ বুলি উল্লেখ কৰা হৈছে। সেই সময়ত স্থানীয় লোকসকলৰ আগ্ৰহ আৰু সহায়ত বিদ্যালয়খন স্থাপন কৰা হৈছিল।

অৱস্থান আৰু পৰিসৰ

বিদ্যালয়খন ডিব্ৰুগড় জিলাৰ টেঙাখাত ব্লকৰ অন্তৰ্গত চুঙি-লেংৰাই গাঁৱত অৱস্থিত। পিন ক’ড — ৭৮৬১০৩। বিদ্যালয়খন ৰাজ্য চৰকাৰৰদ্বাৰা পৰিচালিত এখন গ্ৰাম্য বিদ্যালয়। বিদ্যালয়খনৰ পৰিসৰত স্থায়ী চৰকাৰী ভবন, পানী আৰু হেণ্ডৱাশ সুবিধা, লগতে পুথিভঁৰালৰ ব্যৱস্থা আছে।

ব্যৱস্থাপনা আৰু শিক্ষাব্যৱস্থা

টেঙাখাত উচ্চতৰ মাধ্যমিক বিদ্যালয় অসমৰ শিক্ষা বিভাগৰ নিয়ন্ত্ৰণত চলি আহিছে। বিদ্যালয়খন সহশিক্ষামূলক, অৰ্থাৎ ইয়াত ছাত্ৰ-ছাত্ৰী দুয়োৰে একেলগে অধ্যয়ন কৰাৰ সুবিধা আছে। বিদ্যালয়খনৰ তথ্য ৰাজ্যৰ বিদ্যালয় পৰিচালনা ব্যৱস্থাত (UDISE Code) অন্তৰ্ভুক্ত।

পাঠ্যক্ৰম

বিদ্যালয়খনত অসম মাধ্যমিক শিক্ষা পৰিষদ (SEBA) আৰু অসম উচ্চতৰ মাধ্যমিক শিক্ষা সংসদ (AHSEC) {বৰ্তমান অসম ৰাজ্যিক বিদ্যালয় শিক্ষা পৰিষদ (ASSEB)} ৰ পাঠ্যক্ৰম অনুসৰণ কৰা হয়। ক্লাছ ১০ আৰু ১২ৰ শেষত ছাত্ৰ-ছাত্ৰীসকলে ৰাজ্যিক পৰীক্ষাত অংশগ্ৰহণ কৰে। আৰু অঞ্চলটোলৈ সুনাম কঢ়িয়াই আনে।

ছাত্ৰ-ছাত্ৰী জীৱন আৰু অনুষ্ঠান

বিদ্যালয়খনৰ ছাত্ৰ-ছাত্ৰীসকলে পাঠ্যকৰ্মৰ লগতে বিভিন্ন সাংস্কৃতিক অনুষ্ঠান, বিহু, পৰিৱেশ সচেতনতা অভিযান, ক্ৰীড়া প্ৰতিযোগিতা আদি কাৰ্যকলাপত অংশগ্ৰহণ কৰে। স্থানীয় মাধ্যম আৰু সামাজিক মাধ্যমত বিদ্যালয়খনৰ অনুষ্ঠান আৰু সমাৰোহৰ ছবি-ভিডিঅ’ সময় সময়তে প্ৰকাশ পায়।

তথ্যসূত্ৰ

শ্ৰেণী:অসমৰ বিদ্যালয়সমূহ
শ্ৰেণী: ডিব্ৰুগড় জিলা
আষ্ট্ৰিড বাৰ্জেছ-ফ্ৰিছবে

আষ্ট্ৰিড বাৰ্জেছ-ফ্ৰিছবে (; জন্ম ২৬ মে', ১৯৮৬) এগৰাকী ফৰাচী-স্পেনিছ অভিনেত্ৰী আৰু মডেল।

উদ্ধৃতিসমূহ

এইটো দেখিলে সঁচাকৈয়ে বাস্তৱ যেন লাগে। আপুনি সঁচাকৈয়ে এগৰাকী সৰু ছোৱালীৰ দৰে অনুভৱ কৰিব। এই সকলোবোৰ বস্তু আৱিষ্কাৰ কৰাটো এক যাদুৰ দৰে।
Astrid Berges-Frisbey Interview (১৭ মে', ২০১১)
মই আধা সময় মোৰ চৰিত্ৰবোৰৰ ছদ্মবেশত জীয়াই থাকোঁ, গতিকে যদি মই নিজৰ বাবে এটা 'অফিচিয়েল চৰিত্ৰ' সৃষ্টি কৰিবলৈ আৰম্ভ কৰোঁ, তেন্তে সেয়া বৰ ভাগৰুৱা কাম হ’ব।
Growing Up With Chanel: The Stylish Ascent of Franco-Spanish Actress Astrid Bergès-Frisbey (১৪ জুলাই, ২০১৪)
যেতিয়া আপুনি সম্পূৰ্ণৰূপে এটা অন্তৰ্মুখী চৰিত্ৰৰ পৰা অতি জৈৱিক আৰু সজীৱ চৰিত্ৰলৈ সলনি হোৱাৰ সুযোগ পায়, তেতিয়া সেয়া বৰ ধুনীয়া হৈ পৰে।
Astrid Bergès-Frisbey's prismatic peepers (২৬ ছেপ্টেম্বৰ, ২০১৪)

শ্ৰেণী:অভিনেত্ৰী
শ্ৰেণী:ফ্ৰান্সৰ ব্যক্তি
কবিতা কৃষ্ণমূৰ্তি

সাৰদা (; জন্ম ২৫ জানুৱাৰী ১৯৫৮) এগৰাকী ভাৰতীয় নেপথ্য আৰু শাস্ত্ৰীয় কণ্ঠশিল্পী। তেওঁক কবিতা কৃষ্ণমূৰ্তি বা কবিতা সুব্ৰমনিয়াম নামেৰে জনা যায়। তেওঁ বঙালী, কন্নড়, হিন্দী, ভোজপুৰী, তেলেগু, উড়িয়া, মাৰাঠী, ইংৰাজী, উৰ্দু, তামিল, মালায়ালম, গুজৰাটী, নেপালী, অসমীয়া, কোংকণী আৰু অন্যান্য ভাষাত ৫০,০০০ গীত গাইছে। তেওঁ চাৰিটা শ্ৰেষ্ঠ মহিলা নেপথ্য কণ্ঠশিল্পীৰ ফিল্মফেয়াৰ বঁটা পোৱাৰ উপৰিও ২০০৫ চনত পদ্মশ্ৰীৰে তেওঁক সন্মানিত কৰা হৈছে। এল সুব্ৰমনিয়ামৰ সৈতে তেওঁ বিবাহ পাশত আবদ্ধ হৈছে আৰু বৰ্তমান বাংগালুৰুত বাস কৰে।

প্ৰাৰম্ভিক জীৱন

তেওঁৰ জন্মৰ নাম আছিল সাৰদা। এটা তামিল আয়াৰ সম্প্ৰদায়ৰ পৰিয়ালত নতুন দিল্লীত জন্মগ্ৰহণ কৰা কবিতাৰ দেউতাক টি.এচ. কৃষ্ণমূৰ্তি শিক্ষা মন্ত্ৰালয়ৰ এজন চাকৰিয়াল আছিল। খুৰীয়েক প্ৰতিমা ভট্টাচাৰ্যই সুৰুমা বসুৰ তাত তেওঁৰ নাম লিখাই দিছিল, য’ত তেওঁ ৰবীন্দ্ৰ সংগীত শিকে। শাস্ত্ৰীয় সংগীতজ্ঞ বলৰাম পুৰীৰ তত্বাৱধানত তেওঁ হিন্দুস্তানী শাস্ত্ৰীয় সংগীতৰ আনুষ্ঠানিক প্ৰশিক্ষণ আৰম্ভ কৰে। ৮ বছৰ বয়সত তেওঁ এখন সংগীত প্ৰতিযোগিতাত সোণৰ পদক পায়। ১৯৬০ দশকৰ মাজভাগত তেওঁ নতুন দিল্লীৰ মন্ত্ৰালয়সমূহৰ মাজত অনুষ্ঠিত হোৱা শাস্ত্ৰীয় সংগীতৰ প্ৰতিযোগিতাত বহু পদক লাভ কৰে।

কৰ্মজীৱন

১৪ বছৰ বয়সত তেওঁ মুম্বাইলৈ আহে। ইয়াতে চেইণ্ট জেভিয়াৰ্চ কলেজৰ পৰা অৰ্থনীতিত স্নাতক ডিগ্ৰী লয়। এটা অনুষ্ঠানত হেমন্ত কুমাৰ কন্যা ৰাণু মুখাৰ্জীৰ সৈতে সাক্ষাৎ হয়। ৰাণুৱে তেওঁক দেউতাকৰ ওচৰলৈ লৈ যায় আৰু হেমন্ত কুমাৰে তেওঁক বিভিন্ন অনুষ্ঠানত গীত গোৱাৰ সুযোগ দিয়ে।মুম্বাইৰ চেইণ্ট জেভিয়াৰ্ছ কলেজত পঢ়ি থকা দিনত ১৯৭১ চনত হেমন্ত কুমাৰৰ সংগীত পৰিচালনাত তেওঁ বঙালী ছবি শ্ৰীমান পৃথ্বিৰাজত কিংবদন্তী কণ্ঠশিল্পী লতা মংগেশকাৰৰ সৈতে গীত এটা বাণীবদ্ধ কৰে। এটা মঞ্চ অনুষ্ঠানত গীত গাওঁতে মান্না দেই তেওঁক দেখা পায় আৰু বিজ্ঞাপন জিংগলত গীত গাবলৈ সুবিধা কৰি দিয়ে। হেমা মালিনীৰ মাক জয়া লক্ষ্মীৰ সৈতে কবিতা কৃষ্ণমূৰ্তিৰ খুৰীয়েকৰ ভাল যোগাযোগ থকা সূত্ৰে জয়া লক্ষ্মীয়ে সংগীত পৰিচালচ লক্ষ্মীকান্তৰ সৈতে চিনাকী কৰাই দিয়ে।

১৯৮০ চনত তেওঁ মাং ভৰো সাজনাৰ বাবে গীত গায়; কিন্তু দুৰ্ভাগ্যবশতঃ ছবিত গীতটো ৰখা নহ’ল। ১৯৮৫ চনত তেওঁ আৱিৰ্ভূত হয় প্ৰভূত জনপ্ৰিয়তা পোৱা মিথুন চক্ৰৱৰ্তী আৰু পদ্মিনী কোহলাপুৰীৰ প্যাৰ ঝুকতা নেহীৰ যোগেদি। ইয়াৰ পিছত এটাৰ পিছত এটা হিট গান উপহাৰ দি থাকে। যেনে মিঃ ইণ্ডিয়াৰ ‘হাৱা হাৱাই’ বা ‘কৰতে হ্যায় হম প্যাৰ মিষ্টাৰ ইণ্ডিয়া চে’। কিছুদিন পাছত তেওঁ জনপ্ৰিয় কণ্ঠশিল্পী কিশোৰ কুমাৰৰ সৈতে একেলগে কাম কৰাৰ সুযোগ পায়। কবিতা আৰু তেওঁৰ স্বামীয়ে ২০০৭ চনত বাংগালুৰুতসুব্ৰমনিয়াম একাডেমী অফ পাৰফৰ্মিং আৰ্টচ্ নামেৰে এখন সংগীত প্ৰতিষ্ঠান স্থাপন কৰে। ২০১৩ৰ মাৰ্চত তেওঁ এপ ষ্টোৰ আৰু গুগল প্লে ষ্টোৰত গীত ডাউনলোড কৰিবলৈ এটা এপ মুকলি কৰে। ভাৰতীয় সংগীত জগতলৈ আগবঢ়োৱা অৱদানৰ স্বীকৃতি স্বৰূপে জৈন বিশ্ববিদ্যালয়ে ২০১৫ চনত তেওঁক ডক্টৰেট উপাধি (অনাৰেৰী) প্ৰদান কৰে।

তথ্য উৎস

বাহ্যিক সংযোগ

L. Subramaniam and Kavita S.
Artist: Kavita Krishnamurthy on Google Music
Kavita Krishnamurthy's Tribute To Jagjit Singh

শ্ৰেণী:ভাৰতৰ ব্যক্তি
শ্ৰেণী:ভাৰতীয় কণ্ঠশিল্পী
শ্ৰেণী:ফিল্মফেয়াৰ বঁটা বিজয়ী
শ্ৰেণী:পদ্মশ্ৰী বঁটা বিজয়ী
শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী
শ্ৰেণী:মাৰাঠী চলচ্চিত্ৰৰ নেপথ্য কণ্ঠশিল্পী
শ্ৰেণী:অসমীয়া চলচ্চিত্ৰৰ নেপথ্য কণ্ঠশিল্পী
ভঁৰাল (অসম)

ভঁৰাল হৈছে ভৱিষ্যৎ ব্যৱহাৰৰ বাবে সামগ্ৰী, মূলতঃ ধান সংৰক্ষণ কৰা ঠাই। ভঁৰালৰ নিৰ্মাণশৈলী অঞ্চলভেদে আৰু ভিন্ন জনজাতীয় সমাজব্যৱস্থা অনুসৰি সুকীয়া সুকীয়া হয়। ভঁৰাল সম্পৰ্কে বিভিন্ন জনবিশ্বাস,পৰম্পৰা অতীজৰে পৰাই প্ৰচলিত হৈ অহা দেখা যায়। অসমৰ সমাজব্যৱস্থাত ভঁৰালক এক পৱিত্ৰতাৰ প্ৰতীক হিচাপে মান্যতা প্ৰদান কৰা হয়।

নিৰ্মাণ প্ৰণালী

অসমৰ ভৈয়াম অঞ্চলত যিসমূহ ভঁৰাল নিৰ্মাণ কৰা হয়,সেইসমূহ আচলতে চাৰি-পাঁচ তৰপীয়া থকা দেখা যায়। প্ৰাৰম্ভিক অৱস্থাত এফুটমান ভেঁটি নিৰ্মাণ কৰি,সেই নিৰ্দিষ্ট ভেঁটিৰ ওপৰত কাঠৰ গড় স্থাপন কৰা হয়। সেই গড়ৰ ওপৰতেই ধৰণী আৰু ধৰণীৰ ওপৰত গোটা বাঁহ আৰু অঞ্চলভেদে তক্তাৰে গাধৈ সজা হয়। যদি গাধৈখন বাঁহেৰে নিৰ্মিত হয় তেতিয়া,সেই গাধৈৰ ওপৰত গোবৰ মাটিৰ লেপন দি আটোমটোকাৰীকৈ মচি লোৱা হয়। গাধৈৰ ওপৰত চাৰিওফালে বাঁহ বা তক্তাৰে বেৰ দিয়া হয়। বেৰৰ বাহিৰৰ ফালে ২-৩ ফুট ব্যৱধানত ফলীয়া বাঁহেৰে মজবুতকৈ বান্ধি দিয়া হয়। সাধাৰণতে গাধৈখনৰ উচ্চতা প্ৰায় ৩-৪ ফুট হয়। উজনি অসমত বিশেষকৈ গছী ধানৰ ভঁৰালৰ প্ৰচলন আছে। ভঁৰালৰ সন্মুখত এখিনি অংশ খালীকৈ ৰখা হয় যাতে ভঁৰালৰ পৰা ধান উলিওয়া আৰু সুমুওৱাৰ সময়ত চাকি,বন্তি,ধূপ-ধূনা জ্বলাই নৈবদ্য প্ৰদান কৰিব পাৰে।আগৰ দিনত গায়ন-বায়নে, ঢোলে-ডগৰে লখিমীক আদৰি আনি কোনোৱে ভঁৰালৰ আগত, কোনোৱে ভঁৰালৰ আগৰ গছৰ ডালত আৰু কোনোৱে ঘৰৰ বেৰত স্থাপন কৰি,পৰৱৰ্তী সময়ত বিভিন্ন  ৰীতি-নীতিৰ মাজেৰে ভঁৰালৰ ভিতৰত সুমুওৱা হয়।

দেউৰীসকলে মুকলি ঠাইত ৰাজহুৱাভাৱে লক্ষ্মী সবাহ অনুষ্ঠিত কৰে। ইয়াৰ বাহিৰেও ঘৰে প্ৰতি ব্যক্তিগতভাৱে ভঁৰালত লখিমী পূজা পাতে। এই পূজাত গৃহস্থ ঘৰৰ অভিজ্ঞ লোকে পুৰোহিতালি কৰে। এই পূজাৰ ৭-৮ দিনলৈকে ভঁৰালৰ দুৱাৰ বন্ধ থাকে। সেই কেইদিন কাকো ধন-ধান ধাৰে নিদিয়ে। এনে পূজা দুইধৰণেৰে অনুষ্ঠিত কৰা হয়। কোনোৱে পিঠাগুৰি, কল, তামোল-পাণ,প্ৰসাদেৰে পূজা দিয়ে। কোনোৱে উল্লিখিত বস্তুবোৰৰ বাহিৰেও তংলতিৰে শলিতা জ্বলাই মন্ত্ৰ পাঠ কৰে। ইয়াৰ অন্তত দুটা ৰঙা ডাকুৱা চৰাই আৰু এজনী ৰাঙী কুকুৰা চৰাই বলি দিয়ে। পূজাৰীয়ে পূজাৰ অন্তত ভঁৰালৰ দুৱাৰ জপাই থয়। দুৱাৰত শুদ্ধ বগা কাপোৰ এখন মেলাৰ ৰীতি আছে। কাতি বিহুত ভঁৰালৰ আগত চাকি-বন্তি জ্বলাই লখিমীক সেৱা কৰে। কন্যা লৈ দৰা আহি নিজৰ ঘৰ পালেই মাকে তেওঁলোকক আদৰি নি প্ৰথমে ভঁৰালৰ লখিমীক, তাৰপাছত বসবাস কৰা ঘৰত সেৱা জনাই ভিতৰত প্ৰৱেশ কৰে।

চিত্ৰ সম্ভাৰ

তথ্যসূত্ৰ

শ্ৰেণী:অসমৰ সংস্কৃতি
গান্ধী পৰিয়াল

গান্ধী পৰিয়াল হৈছে মোহনদাস কৰমচান্দ গান্ধীৰ পৰিয়াল (২ অক্টোবৰ ১৮৬৯ – ৩০ জানুৱাৰী ১৯৪৮)। গান্ধী ব্ৰিটিছ ৰাজৰ ভাৰতৰ স্বাধীনতা আন্দোলনৰ মুখ্য পথপ্ৰদৰ্শক সন্মানীয় নেতা আছিল। মহাত্মা : 'জাতিৰ পিতা' বা 'বাপু' বুলিও কোৱা হয়, তেওঁক প্ৰধান মন্ত্ৰীয়ে তেওঁৰ অন্ত্যেষ্টিক্ৰিয়াত এই নামেকে ব্যৱহাৰ কৰিছিল; ছিংগাপুৰ ৰেডিঅ'ত তেওঁৰ ঠিকনাৰ সময়ত ১৯৪৪ চনৰ ৬ জুলাইত সুভাষ চন্দ্ৰ বসুৱে তেওঁক দিয়া এটা উপাধি। ১৯৪৭ চনৰ ২৮ এপ্ৰিলত সৰোজনী নাইডুও গান্ধীক 'জাতিৰ পিতা' বুলি কৈছিল।

]] আৰু কস্তুৰবা গান্ধীৰ বংশলতা। উৎস : গান্ধী আশ্ৰম সাবৰমতী

প্ৰথম প্ৰজন্ম

কৰমচান্দ উত্তমচান্দ গান্ধী (১৮২২ - ১৮৮৫)

দ্বিতীয় প্ৰজন্ম

মোহনদাস কৰমচান্দ গান্ধী (১৮৬৯ - ১৯৪৮)
কস্তুৰবা গান্ধী (১৮৬৯ - ১৯৪৪)

তৃতীয় প্ৰজন্ম

হৰিলাল গান্ধী
মণিলাল গান্ধী
ৰামদাস গান্ধী
দেৱদাস গান্ধী
মগনলাল গান্ধী
সমলদাস গান্ধী

চতুৰ্থ প্ৰজন্ম

ৰাজমোহন গান্ধী
গোপালকৃষ্ণ গান্ধী
ৰামচন্দ্ৰ গান্ধী
অৰুণ মণিলাল গান্ধী
সুনন্দা গান্ধী
ইলা গান্ধী
কানু গান্ধী (ফটোগ্ৰাফাৰ)
কানু গান্ধী (বৈজ্ঞানিক)

পঞ্চম প্ৰজন্ম

তুষাৰ গান্ধী
শান্তি গান্ধী
লীলা গান্ধী
কীৰ্তি মেনন

তথ্যসূত্ৰ

শ্ৰেণী:মহাত্মা গান্ধী
মেৰী ওপল ওৱলানিন

মেৰী ওপল ওৱলানিন ;( ১ নৱেম্বৰ, ১৯১০ – ২২ মে', ১৯৯৭) এগৰাকী আমেৰিকান নাৰ্ছ আৰু বাৰ্ধক্যযত্নৰ বিশেষজ্ঞ। আমেৰিকাত জেৰ’ণ্ট’লজিকেল নাৰ্ছিঙৰ অন্যতম পথ প্ৰদৰ্শক আছিল আৰু বৃদ্ধসকলৰ দীৰ্ঘম্যাদী যত্নৰ ওপৰত গৱেষণা কৰিছিল, যাৰ ফলত তেওঁ “ৰাষ্ট্ৰীয় পৰ্যায়ত পৰিচিত হৈছিল।” ইউনিভাৰ্চিটি অৱ এৰিজোনা স্কুল অৱ নাৰ্চিংত কাৰ্যনিৰ্বাহ কৰাৰ সময়ছোৱাত তেওঁ আমেৰিকাত প্ৰথমবাৰৰ বাবে জেৰ’ণ্ট’লজিকেল নাৰ্ছিঙৰ স্নাতক কাৰ্যসূচী আৰম্ভ কৰিছিল। যক্ষ্মা ৰোগত আক্ৰান্ত আমেৰিকাৰ থলুৱা লোকসকলৰ যত্নৰ বাবেও কাম কৰিছিল। ১৯৯৬ চনত তেওঁ এৰিজোনাৰ প্ৰথমগৰাকী নাৰ্ছ হিচাপে পৰিগণিত হয় আৰু তেওঁক আমেৰিকান নাৰ্ছ এছ'চিয়েচনৰ হল অৱ ফেমত অন্তৰ্ভুক্ত কৰা হয়।

জীৱনী

১৯১০ চনৰ ১ নৱেম্বৰত আমেৰিকাৰ ইণ্ডিয়ানাৰ ক্ৰীছনীত আৰ্ল এডউইন আৰু ফ্লৰেন্স এবট ব্ৰাউনৰ ঘৰত জন্মগ্ৰহণ কৰিছিল মেৰী ওপল ব্ৰাউনৰ। ১৮৪৮ চনত তেওঁৰ পিতৃৰ পৰিয়াল জাৰ্মানীৰ পৰা আমেৰিকালৈ আহিছিল। কেনছাছৰ চেজ মাউণ্ড স্কুল আৰু কেনছাছৰ ৱেষ্টফেলিয়াৰ ৱেষ্টফেলিয়া গ্ৰামাৰ স্কুলৰ পৰা হাইস্কুলীয়া পৰা প্ৰাথমিক শিক্ষা সম্পূৰ্ণ কৰে। চেণ্ট লুইছৰ ৱাশ্বিংটন বিশ্ববিদ্যালয়ৰ পৰা স্নাতক ডিগ্ৰী লাভ কৰে। ১৯৪১ চনৰ পৰা ১৯৪৩ চনলৈকে তেওঁ আমেৰিকা যুক্তৰাষ্ট্ৰৰ সেনা নাৰ্ছ কৰ্পছত দ্বিতীয় লেফটেনেণ্ট হিচাপে কাৰ্যনিৰ্বাহ কৰিছিল।[2][6] ১৯৪২ চনৰ ২৯ অক্টোবৰত দ্বিতীয় লেফটেনেণ্ট এইচ জে টাইগাৰ ৱলানিনৰ সৈতে বিবাহপাশত আবদ্ধ হয়। বিয়াৰ পিছত তেওঁক সন্মানজনকভাৱে সেৱাৰ অব্যাহতি দিয়া হয়।.

১৯৭২ চনত এৰিজোনাত নতুনকৈ প্ৰতিষ্ঠিত আঞ্চলিক চিকিৎসা কাৰ্যসূচীৰ সৈতে এপইণ্টমেণ্ট লাভ কৰাৰ পিছত তেওঁ এৰিজোনাত নাৰ্চিং হোমৰ প্ৰয়োজনীয়তা আৰু বৃদ্ধসকলৰ দীৰ্ঘম্যাদী যত্নৰ বিষয়ে অধ্যয়ন কৰিবলৈ আৰম্ভ কৰে। গোটেই কেৰিয়াৰটোত তেওঁ ডিমেনচিয়াত আক্ৰান্ত লোকসকলৰ নাৰ্চিং যত্নৰ উন্নতিৰ কামো কৰিছিল। তেখেতে আমেৰিকান নাৰ্ছ এছ'চিয়েচনৰ জেৰ'ণ্ট'লজিকেল প্ৰগ্ৰেম (১৯৬৬), আৰু নেচনেল জেৰন্ট'লজিকেল নাৰ্ছিং এছ'চিয়েচন (১৯৮৪) স্থাপনৰ সৈতেও জড়িত আছিল।

১৯৮৬ চনত এৰিজোনা বিশ্ববিদ্যালয়ে তেওঁক সন্মানীয় ডক্টৰেট ডিগ্ৰী (DSc) প্ৰদান কৰে।

নাৰ্চিংৰ ক্ষেত্ৰত তেওঁৰ অৱদানক স্বীকৃতি দিবলৈ ১৯৯৬ চনত তেওঁক আমেৰিকান নাৰ্ছ হল অৱ ফেমত অন্তৰ্ভুক্ত কৰা হয়।

১৯৯৭ চনৰ ২২ মে'ত ছান এণ্টনিঅ'ত “শ্বাস-প্ৰশ্বাসজনিত বিকলতা”ত তেওঁৰ মৃত্যু হয়।

তথ্য সূত্ৰ

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:নাৰী
শ্ৰেণী:নাৰ্ছ
শ্ৰেণী:মৃত ব্যক্তি
মধু মল্লিক

মধু মল্লিক ভাৰতৰ স্বাধীনতা যুঁজত অসমৰ পৰা কৰা প্ৰথম বিদ্ৰোহৰ নেতা মণিৰাম দেৱানৰ সহযোগী৷ তেওঁক মণিৰাম দেৱান, পিয়লি বৰুৱা আদিক বিদ্ৰোহত সহায় কৰাৰ অপৰাধত আন্দামানৰ চেলুলাৰ জেলত কাৰাবন্দী কৰা হৈছিল৷ মণিৰাম দেৱানে ইষ্ট ইণ্ডিয়া কোম্পানীৰ উৰ্ধতন কৰ্তৃপক্ষক যুৱৰাজ কন্দৰ্পেশ্বৰ সিংহক ৰাজপাট দিয়াৰ আৰ্জি লৈ কলিকতালৈ গৈছিল৷ তাতেই তেওঁ বাহাদুৰ শ্বাহ জাফৰৰ ৰাইজৰ প্ৰতি দিয়া গোহাৰি আৰু বিদ্ৰোহৰ খা-খবৰ পাই অসমতো সশস্ত্ৰ বিদ্ৰোহৰ বাবে মানুহ গোট খুৱাবলৈ কন্দৰ্পেশ্বৰ সিংহলৈ বাতৰি পঠিয়াবলৈ ধৰে আৰু জগদীশপুৰৰ জমিদাৰলৈ চিঠি দিয়ে৷ কাৰণ অসমৰ সৈন্য বহিনীত কিছুসংখ্যক জগদীশপুৰৰ চিপাহী নিযুক্ত হৈ আছিল৷ এই বাতৰি কঢ়িয়াবলৈ তেওঁ মধু মল্লিকক নিয়োগ কৰে৷ মধু মল্লিক বাঙালী মুক্তিয়াৰ আছিল৷ মধু মল্লিকে চাৰিং ৰজা কন্দৰ্পেশ্বৰ সিংহক বাংলা বাতৰি কাকতৰ খবৰ যোগান দি চিপাহী বিদ্ৰোহৰ সবিশেষ জানিবলৈ দিয়ে আৰু ৰজা হৃত মৰ্যাদা উদ্ধাৰৰ বাবে প্ৰলুব্ধ হয়৷ ৰজাৰ নিৰ্দেশতে মধু মল্লিকে বৰুৱা, ফুকন আদি অভিজাত বিষয়াসকলৰ লগত লগ লাগি বিদ্ৰোহৰ আঁচনি প্ৰস্তুত কৰে৷ এই ক্ষেত্ৰত অসমত থকা পিয়লি বৰুৱাই সহযোগ কৰে৷ কিন্তু, বিদ্ৰোহৰ প্ৰস্তুতি পৰ্ব শেষ হোৱাৰ সময়তে Assam Light Infantryৰ মেজৰ হান্নেই সকলো গম পায় আৰু কন্দৰ্পেশ্বৰ সিংহ, পিয়লি বৰুৱা, দুতিৰাম বৰুৱা আদিৰ লগতে মধু মল্লিককো গ্ৰেপ্তাৰ কৰে৷ পিছত আন সকলৰ লগতে মধু মল্লিকক যাবজ্জীৱনলৈ দেশান্তৰী কৰা হয়৷

তথ্য সূত্ৰ

শ্ৰেণী:ভাৰতৰ স্বাধীনতা সংগ্ৰামী
শ্ৰেণী:অসমৰ চিপাহী বিদ্ৰোহ
উপুহ উলেন-উলেন

উপুহ উলেন-উলেন হৈছে গায়োৰ প্ৰথাগত পৰিধান, যি সাধাৰণতে বিবাহ অনুষ্ঠান, পৰম্পৰাগত নৃত্য, আৰু বিভিন্ন ধৰ্মীয় আৰু সাংস্কৃতিক অনুষ্ঠানত ব্যৱহাৰ কৰা হয়। কৰাং হৈছে স্থানীয় লোকসৃষ্টিকলা, যি পৰম্পৰাগত পোষাকত নক্সা হিচাপে ধাৰণা কৰা হয়। ইয়াত প্ৰাকৃতিক উপাদান আৰু সৃষ্টিশীলতাৰ মিশ্ৰণ দেখা যায়।

গায়ো কৰাংৰ ইতিহাস

মানুহে এই অঞ্চলত পেলিয়োলিথিক আৰু নিয়োলিথিক যুগৰপৰা বসতি স্থাপন কৰিছিল। সেই সময়ত মানুহে কাষ্ঠ আৰু মাটিৰে হস্তশিল্প আৰু সামগ্ৰী নিৰ্মাণ কৰিছিল। কৃষি আৰু উদ্যানপালন আৰু মাটিৰ সামগ্ৰী নিৰ্মাণত মানুহৰ প্ৰাথমিক অৱদান আছিল। ইণ্ডোনেছিয়াত প্ৰায় ৬৫০০ খ্ৰীষ্টপূৰ্ব বৰ্ষত মাটিৰ সামগ্ৰী পোৱা গৈছে (হাৰ্য'নো, টি আৰু প্ৰিয়ন্তি, ১৯৯১: ২১৬-২১৭)। গায়োত মানুহে মাটিৰে কলহ আদি পাত্ৰ আৰু অন্যান্য সামগ্ৰী নিৰ্মাণ কৰিছিল।

মাটিৰ সামগ্ৰী প্ৰায়ে চকচকে বা মসৃণ কৰি তৈয়াৰ কৰা হৈছিল। গায়োত মাটিৰ সামগ্ৰী নিৰ্মাণৰ কলা ৰঙ আৰু আকৰ্ষণীয় নকশা যোগে সম্পূৰ্ণ কৰা হৈছিল। নকশাসমূহ সাধাৰণতে জ্যামিতিক, ফুল-পাত আৰু প্ৰকৃতিক ৰূপত নিৰ্মাণ কৰা হৈছিল। ১৯৪০ চনৰপৰা মাটিৰ কলা অধিক প্ৰচলিত হৈছে। নতুন প্ৰযুক্তিৰে মাটিৰ সামগ্ৰী নিৰ্মাণ আৰু ব্যৱহাৰৰ ক্ষেত্ৰত উৎকৰ্ষ লাভ হৈছে।

গায়োৰ মানুহে নক্সাৰ মাধ্যমে পৰম্পৰাগত ৰূপ সংৰক্ষণ কৰিছে। নক্সাৰ কিছু অংশ পুৰণি যুগৰ (নিয়োলিথিক) প্ৰতীকীয় ৰূপৰ সৈতে মিল খায়। এছাড়াও, ইষ্টাইল, জ্যামিতিক পেটাৰ্ণ আৰু পৰম্পৰাগত নক্সা শিল্প গঠনত দেখা যায়। ইছলাম ধৰ্মৰ প্ৰভাৱত, মানুহে কিছু মূৰ্তি বা পশুৰ ৰূপৰপৰা বিৰত থকা পৰম্পৰাৰপৰা অনুপ্ৰেৰণা লৈ নক্সা নিৰ্মাণ কৰিছে।

তথ্যসূত্ৰ

শ্ৰেণী:ইণ্ডোনেছিয়াৰ সংস্কৃতি
শ্ৰেণী:পোছাক
ইণ্টাৰভিউত সফল হ’ব কেনেকৈ

ইণ্টাৰভিউত সফল হ’ব কেনেকৈ দিতিমণি গগৈয়ে অসমীয়া ভাষাত ৰচনা কৰা এখন গ্ৰন্থ।

উদ্ধৃতিসমূহ

যিকোনো এখন ক্ষেত্ৰক নিজৰ কেৰিয়াৰ হিচাপে নিৰ্বাচন কৰাৰ পূৰ্বে স্ব- মূল্যায়ন কৰি চোৱাটো জৰুৰী। কাৰণ যিকোনো কেৰিয়াৰ গঢ়ি তোলাটো সহজসাধ্য কাম নহয়। তাৰ বাবে অহৰহ প্ৰচেষ্টা, ধৈৰ্য আৰু কঠোৰ সাধনাৰ প্ৰয়োজন। সেইবাবে কেৰিয়াৰ গঢ়াৰ পৰিকল্পনা হ্ৰস্বম্যাদী নহৈ দীৰ্ঘম্যাদী হোৱাটো সুফলদায়ক।
নিজৰ সম্পৰ্কে নিজে কেতিয়াও ভুল ধাৰণা পুহি নাৰাখিব। তদুপৰি, Be True to Yourself, অৰ্থাৎ নিজৰ প্ৰতি শুদ্ধ হওক। আপোনাৰ নিজৰ মাজত থকা প্ৰতিভা বা সম্ভাৱনাখিনি বুজি উঠক আৰু সেইবোৰৰ সদ্ব্যৱহাৰ কৰি কেনেকৈ আপোনাৰ কেৰিয়াৰ গঢ়াত সেইবোৰে সহায় কৰিব পাৰে সেই কথা উপলব্ধি কৰক। সেইবাবেই এইটো একান্ত ব্যক্তিগত বিষয় যে আপোনাৰ নিজৰ সক্ষমতা বা দুৰ্বলতা সম্পৰ্কে কেৱল আপুনিহে জ্ঞাত আৰু সেয়ে আপুনি যদি এখন আৱৰণৰ মাজত সোমাই আছে, তেন্তে তাৰ পৰা বাহিৰ হ'বলৈ আপুনি নিজেই চেষ্টা কৰিব লাগিব।
কিবা কথা নাজানিলে নাজানো বুলি স্বীকাৰ কৰিবলৈ শিকক আৰু পৰা কথাখিনি সম্পূৰ্ণ আত্মবিশ্বাসেৰে পাৰোঁ বুলি ক'বলৈ শিকক। তেতিয়া দেখিব নজনা কথাটো জানিবৰ বাবে আপোনাৰ আগ্ৰহ বৃদ্ধি পাব আৰু বিজ্ঞজনৰ পৰা কিবা কথা জানিবলৈ পালে আপুনি সন্তোষ লভিব।
কেৰিয়াৰ নিৰ্বাচন কৰাটো এটা জটিল কাম। ই জীৱনৰ আটাইতকৈ গুৰুত্বপূৰ্ণ সিদ্ধান্ত। কাৰণ কেৰিয়াৰ নিৰ্বাচনৰ ওপৰতেই নিৰ্ভৰ কৰে এজন লোকৰ আৰ্থিক অৱস্থা, সামাজিক স্থিতি আৰু তেওঁৰ বিভিন্ন ধৰণৰ মানসিক সন্তুষ্টি। সেইবাবেই এই কামটো কৰোঁতে সদায় বাস্তৱ দৃষ্টিভংগী গ্ৰহণ কৰাটো বাঞ্ছনীয়। কোনো আঁচনি নকৰাকৈ দেখা সপোনক সদায়েই অবাস্তৱ বুলি গণ্য কৰা হয়। সেইবাবে কেৰিয়াৰ নিৰ্বাচন কৰাৰ কথা ভবাৰ লগে লগে সেই লক্ষ্যত উপনীত হ'বৰ বাবে কিছুমান আঁচনি কৰি পেলোৱা উচিত।
প্ৰথমতে নিজৰ সিদ্ধান্ত আৰু লক্ষ্য স্থিৰ কৰক। তাৰ পিছত সেই লক্ষ্যত উপনীত হ'বৰ বাবে বিভিন্ন লোকে কি উপায় অৱলম্বন কৰিছে, কেনে পথ বাছি লৈছে সেই সম্পৰ্কে অধ্যয়ন কৰক। আপোনাৰ লক্ষ্যত উপনীত হ'বৰ বাবে বিভিন্ন পথ থাকিব পাৰে, আপুনি কোনটো পথ বাছি ল'ব সেয়া নিৰ্ণয় কৰক। আপোনাৰ কেৰিয়াৰ হ'ব লাগিব আপোনাৰ হিচাবী মনৰ প্ৰতিফলন। আপোনাৰ বিভিন্ন কাম আৰু সিদ্ধান্তৰ ভিতৰত প্ৰশিক্ষণ, শিক্ষাগত অৰ্হতা আহৰণ, অভিজ্ঞতা আহৰণ আদিও সোমাই পৰিব। ইয়াৰ লগতে নিজৰ সৃষ্টিশীল গুণসমূহকো বিকশাই তোলক। আপোনাৰ যিবোৰ গুণে আপোনাক লক্ষ্যত উপনীত কৰাত সহায় কৰিব বুলি ভাবে সেই গুণবোৰ বিকশাই তোলাত অলপো কুণ্ঠাবোধ নকৰিব।

তথ্যসূত্ৰ

শ্ৰেণী:অসমীয়া গ্ৰন্থ
লাল চালাম

লাল চালাম (ইং অনুবাদ: "Red Salute") হৈছে দক্ষিণ এছিয়াৰ কমিউনিষ্টসকলে ব্যৱহাৰ কৰা এটা চেলুট, অভিবাদন বা ক’ড শব্দ। এই বাক্যাংশটো হিন্দী-উৰ্দুত লাল অৰ্থাৎ "ৰঙা" আৰু চালাম অৰ্থাৎ "শান্তি"ৰ যৌগৰূপ।

অধিক সন্ধান

তথ্যসূত্ৰ

শ্ৰেণী:শ্লোগান
কপৌ ফুল

কপৌ ফুল অসমৰ জাতীয় ফুল | কপৌ ফুল (, বৈজ্ঞানিক নাম: Rhynchostylis retusa) হৈছে এবিধ ভান্দা গোটৰ আকৰ্ষক অৰ্কিড প্ৰজাতি। এই অৰ্কিডৰ ফুল বিলাক প্ৰায় এশতকৈয়ো অধিক বগা ৰঙৰ ওপৰত গুলপীয়া ফুট ফুট থকা ফুলৰ এক সমষ্টিৰ ৰূপত পোৱা যায়।

বিতৰণ

এই উদ্ভিদটো মুকলি অৰণ্যত বা বনাঞ্চলৰ প্ৰান্তত উচ্চতাত গছৰ ডালত গজা epiphyte। ইয়াক ভূটান, কম্বোডিয়া, চীন (গুইজৌ, ইউনান), ভাৰত, ইণ্ডোনেছিয়া, লাওছ, মলেছিয়াত পোৱা যায়। ম্যানমাৰ, নেপাল, ফিলিপাইনছ, চিংগাপুৰ, শ্ৰীলংকা, থাইলেণ্ড, আৰু ভিয়েটনাম.

ভাৰতত এই উদ্ভিদ উত্তৰ-পূব, উৰিষ্যা আৰু অন্ধ্ৰ প্ৰদেশত বেছিকৈ দেখা যায়। অন্ধ্ৰ প্ৰদেশত এই উদ্ভিদক তেলেগু নাম চিন্তাৰানামু বুলি কোৱা হয়। জৈৱ-পাইৰেচিৰ বাবে, ভাৰতত এই উদ্ভিদ বিলুপ্ত হোৱাৰ পথত। ৰাইকোষ্টাইলিছ ৰেটুছা ভাৰতত অৰুণাচল প্ৰদেশ আৰু অসমৰ লগতে শ্ৰীলংকাৰ উভা প্ৰদেশৰ ৰাজ্যিক ফুল হিচাপে স্বীকৃতি লাভ কৰিছে।

স্থানীয় নাম সমূহ

ব্লাণ্ট ৰাইনক'ষ্টাইলিচ (Blunt Rhynchostylis)
ছিনটাৰানামু (Chintaranamu)
ফক্সটেইল অৰ্কিড (Foxtail orchid)
কপৌ ফুল (kapau phool)
যুৱান হুই লান (Zuan Hui Lan)
আই য়া ৰেচ (Ai Ya Res (Thai))

বিভিন্ন ভাষাত নাম

অসমীয়া, বাংলা: কপৌ ফুল
মাৰাঠী: সোচেতী বেণী (सीतेची वेणी)
হিন্দী: দ্ৰৌপদী মালা (द्रौपदी माला)
নেপালী: ঘোগে গাবা (घोगे गावा)

বিস্তৃতি

এই অৰ্কিড অৰ্ধ পৰ্ণপাতী আৰু নিম্ন উচ্চতাৰ শুকান পৰ্ণপাতী অৰণ্য সমূহত ভূ-ভাগৰ উচ্চতা সাগৰপৃষ্ঠৰ পৰা আৰম্ভ কৰি প্ৰায় ১৩০০ মিটাৰ লৈকে পোৱা যায়। ইহঁতৰ ভৌগোলিক বিস্তৃতি বাংলাদেশ, বেনিন, ম্যানমাৰ, কম্বোডিয়া, চীন, ভাৰত, ইণ্ডোনেছিয়া, লাউচ, মালয়েছিয়া, নেপাল, ফিলিপাইন, ছিংগাপুৰ, শ্ৰীলংকা, থাইলেণ্ড আৰু ভিয়েটনামলৈকে বিয়পি আছে।

ভাৰতত এই উদ্ভিদ ঘাইকৈ উত্তৰ পূৰ্বাঞ্চল, উৰিষ্যা আৰু অন্ধ্ৰ প্ৰদেশত পোৱা যায়। বায়'-পাইৰেছীৰ কবলত পৰি এই উদ্ভিদ এতিয়া ভাৰতত লুপ্ত হোৱাৰ পথত। কপৌ ফুলক অসম আৰু অৰুণাচল প্ৰদেশৰ ৰাজ্যিক ফুল হিচাপে মান্যতা দিয়া হৈছে।

যত্ন

এই উদ্ভিদৰ বাবে সম পৰিমাণত জলযোগান আৰু গোটেই বছৰত সম পৰিমাণত সাৰৰ প্ৰয়োগৰ প্ৰয়োজন।

ব্যৱহাৰ

ঔষধিয় গুণৰ বাবে এই উদ্ভিদ কটা-ছিঙা, ঘা আদিৰ চিকিৎসাত ব্যৱহাৰ কৰা হয়। কাণ পকিলে বা কাণৰ বিষ হ'লে বিষ নিৰাময়ৰ বাবে কপৌফুলৰ কেঁচা পাতৰৰস এক-দুইটোপাল ব্যৱহাৰ কৰা হয়।

অসমত এই অৰ্কিড খুব জনপ্ৰিয় আৰু অসমীয়া ব'হাগ বিহুৰ লগত ওতঃপ্ৰোত সমন্ধ আছে। বিহু নাচিবৰ বাবে বিহুৱতীৰ মূৰৰ খোপাত কপৌ ফুল ব্যৱহাৰ হয়। ডেকা- গাভৰু সকলে ইয়াক প্ৰেমৰ প্ৰতীক হিচাপে গণ্য কৰে। লগতে এই অৰ্কিডক উৰ্বৰতা আৰু সুখ সমৃদ্ধিৰ চিহ্ন হিচাপেও প্ৰক্ষেপ কৰা যায়। স্থানীয় লোকৰ বিবাহ অনুষ্ঠানতো এই অৰ্কিডৰ ফুল ব্যৱহাৰ হয়। জনজীৱনৰ লগত ইয়াৰ ওতঃপ্ৰোত সমন্ধ আৰু গুৰুত্বৰ বাবে ইয়াক প্ৰায়ভাগ অসমীয়া পৰিয়ালৰ চৌহদত ৰোপণ কৰা দেখা যায় আৰু লগতে ই অসমৰ ৰাজ্যিক ফুল হিচাপেও মান্যতা প্ৰাপ্ত।

তথ্য সংগ্ৰহ

শ্ৰেণী:অৰ্কিড
শ্ৰেণী:অসমৰ ৰাজ্যিক প্ৰতীক
শ্ৰেণী:ফুল
শ্ৰেণী:অসমত পোৱা অৰ্কিডসমূহ
শ্ৰেণী:অসমৰ উদ্ভিদ
বাৰ্বাৰা জৰ্ডান

বাৰ্বাৰা চাৰ্লিন জৰ্ডান (২১ ফেব্ৰুৱাৰী, ১৯৩৬ – ১৭ জানুৱাৰী, ১৯৯৬) এজন আমেৰিকান উকীল, শিক্ষাবিদ আৰু ৰাজনীতিবিদ আছিল যি নাগৰিক অধিকাৰ আন্দোলনৰ এজন বিশিষ্ট নেতা আছিল। ডেম’ক্ৰেটিক পাৰ্টিৰ সদস্য হিচাপে পুনৰ নিৰ্মাণৰ পিছত টেক্সাছৰ চেনেটলৈ নিৰ্বাচিত হোৱা প্ৰথমগৰাকী আফ্ৰিকান-আমেৰিকান মহিলা আৰু আমেৰিকাৰ প্ৰতিনিধি সদনলৈ নিৰ্বাচিত হোৱা প্ৰথমগৰাকী দক্ষিণ আফ্ৰিকান-আমেৰিকান মহিলা।

উদ্ধৃতি

আমি মানুহ হিচাপে নিজৰ পৰা পৃথক মানুহক গ্ৰহণ কৰিবলৈ ইচ্ছুক হ’ব লাগিব।

অৰ্থনৈতিক আৰু ৰাজনৈতিক দুয়োটা সবলীকৰণৰ মূল চাবিকাঠি হৈছে শিক্ষা।

যদি আপুনি খেলখন সঠিকভাৱে খেলিব বিচাৰে তেন্তে প্ৰতিটো নিয়ম জানিলে আপোনাৰ বাবে ভাল হ’ব।

গুৰুত্বপূৰ্ণ কথাটো হ’ল কি উচিত সেইটো সংজ্ঞায়িত কৰি সেইটো কৰা।

উৎস

শ্ৰেণী:শিক্ষাবিদ
শ্ৰেণী:ৰাজনীতিবিদ
শ্ৰেণী:আমেৰিকাৰ ব্যক্তি
কেথেৰিন অ’হাৰা

কেথেৰিন এনি অ’হাৰা (জন্ম: ৪ মাৰ্চ, ১৯৫৪ – ৩০ জানুৱাৰী, ২০২৬) এগৰাকী কানাডিয়ান আৰু আমেৰিকান অভিনেত্ৰী তথা ধেমেলীয়া শিল্পী আছিল, যাৰ কৰ্মজীৱন ৫০ বছৰতকৈও অধিক সময়জুৰি বিস্তৃত আছিল। অ’হাৰাই প্ৰথমে চলচ্চিত্ৰ আৰু টেলিভিছনত স্কেচ কমেডী আৰু ইম্প্ৰ’ভাইজেচনেল কমেডীৰ জৰিয়তে নিজৰ কেৰিয়াৰ আৰম্ভ কৰিছিল আৰু পৰৱৰ্তী সময়ত অভিনয়ৰ পৰিসৰ বৃদ্ধি কৰিবলৈ ড্ৰামাটিক চৰিত্ৰত অভিনয় কৰিবলৈ লয়। তেওঁ দুটাকৈ প্ৰাইমটাইম এমি বঁটা, এটা গোল্ডেন গ্ল’ব বঁটা আৰু চাৰিটাকৈ স্ক্ৰীন এক্টৰ্ছ গিল্ড বঁটাকে ধৰি বিভিন্ন সন্মান লাভ কৰিছিল। তেওঁ অভিনয় কৰা ছবিসমূহে বিশ্বজুৰি ৪.৩ বিলিয়ন আমেৰিকান ডলাৰতকৈও অধিক উপাৰ্জন কৰিছে। ২০১৭ চনত তেওঁক 'অফিচাৰ অফ দি অৰ্ডাৰ অফ কানাডা' হিচাপে নিযুক্তি দিয়া হৈছিল।

অ’হাৰাই ১৯৭৫ চনত চিবিচি টেলিভিছনৰ শিশুসকলৰ ধাৰাবাহিক কামিং আপ ৰোজিত মুখ্য চৰিত্ৰত অভিনয় কৰি নিজৰ কেৰিয়াৰ আৰম্ভ কৰিছিল। তেওঁ স্কেচ কমেডী ধাৰাবাহিক ছেকেণ্ড চিটি টেলিভিছনৰ (SCTV; ১৯৭৬–১৯৮৪) জৰিয়তে জনপ্ৰিয়তা লাভ কৰে, যাৰ বাবে তেওঁ এটা প্ৰাইমটাইম এমি বঁটা লাভ কৰিছিল। তেওঁ আফটাৰ আৱাৰ্ছ (১৯৮৫), হাৰ্টবাৰ্ণ (১৯৮৬), বিটলজুচ (১৯৮৮), হোম এলোন (১৯৯০) আৰু হোম এলোন ২: লষ্ট ইন নিউয়ৰ্ক (১৯৯২) আদি ছবিত অভিনয় কৰি প্ৰশংসা বুটলিছিল। তেওঁ সঘনাই ক্ৰিষ্টোফাৰ গেষ্টৰ সৈতে কাম কৰিছিল আৰু তেওঁৰ মকুমেণ্টৰী ছবি ৱেটিং ফৰ গাফমেন (১৯৯৬), বেষ্ট ইন শ্ব' (২০০০), এ মাইটি উইণ্ড (২০০৩) আৰু ফৰ ইউৰ কনচিডাৰেচন (২০০৬)ত অভিনয় কৰিছিল। তেওঁ কণ্ঠদান কৰা ছবিসমূহৰ ভিতৰত আছে দ্য নাইটমেয়াৰ বিফোৰ খ্ৰীষ্টমাছ (১৯৯৩), চিকেন লিটল (২০০৫), অভাৰ দ্য হেজ (২০০৬), মন্সটাৰ হাউচ (২০০৬), হোৱেৰ দ্য ৱাইল্ড থিংছ আৰ (২০০৯), ফ্ৰেংকেনউইনী (২০১২), এলিমেণ্টেল (২০২৩) আৰু দ্য ৱাইল্ড ৰবট (২০২৪)।

SCTV আৰু গেষ্টৰ ছবিসমূহৰ সঘন সহ-অভিনেতা ইউজিন লেভিৰ বিপৰীতে অভিনয় কৰি অ’হাৰাই চিবিচিৰ ধাৰাবাহিক ছিটছ ক্ৰীকত (২০১৫–২০২০) মোইৰা ৰোজৰ চৰিত্ৰটোৰ বাবে কৰ্মজীৱনত পুনৰ চৰ্চালৈ আহে। এই চৰিত্ৰটোৰ বাবে তেওঁ কমেডী ধাৰাবাহিকৰ শ্ৰেষ্ঠ মুখ্য অভিনেত্ৰীৰ এটা প্ৰাইমটাইম এমি বঁটা আৰু এটা গোল্ডেন গ্ল’ব বঁটা লাভ কৰে। এইচবিঅ’ৰ ছবি টেম্পল গ্ৰেণ্ডিনত (২০১০) টেম্পল গ্ৰেণ্ডিনৰ মাহীয়েকৰ চৰিত্ৰত অভিনয় কৰি তেওঁ এমি মনোনয়ন লাভ কৰিছিল। তেওঁৰ অন্যান্য টেলিভিছন কামৰ ভিতৰত আছে এইচবিঅ’ৰ ড্ৰামা ধাৰাবাহিক চিক্স ফীট আণ্ডাৰ (২০০৩–২০০৫), নেটফ্লিক্সৰ ধাৰাবাহিক এ চিৰিজ অফ আনফৰচুনেট ইভেণ্টছ (২০১৭–২০১৯) আৰু এইচবিঅ’ৰ উত্তৰ-এপোকালিপ্টিক ড্ৰামা ধাৰাবাহিক দ্য লাষ্ট অফ আছ (২০২৫)। এপল টিভি প্লাছৰ কমেডী ধাৰাবাহিক দ্য ষ্টুডিঅ' ত (২০২৫) কৰা অভিনয়ৰ বাবে তেওঁক মৰণোত্তৰভাৱে কমেডী ধাৰাবাহিকৰ শ্ৰেষ্ঠ অভিনেত্ৰীৰ এক্টৰ বঁটা প্ৰদান কৰা হয়।

প্ৰাৰম্ভিক জীৱন

কেথেৰিন এনি অ’হাৰাৰ জন্ম হৈছিল ১৯৫৪ চনৰ ৪ মাৰ্চত টৰণ্টোত আৰু তেওঁ তাতেই ডাঙৰ-দীঘল হৈছিল। তেওঁৰ পৰিয়াল কেথলিক ধৰ্মাৱলম্বী আৰু আইৰিছ বংশোদ্ভূত। তেওঁ মাৰ্গাৰেট এন আৰু মাৰ্কাছ চাৰ্লছ অ’হাৰাৰ সাতগৰাকী সন্তানৰ ভিতৰত ষষ্ঠ আছিল। তেওঁ সংগীতজ্ঞ তথা অভিনেত্ৰী মেৰী মাৰ্গাৰেট অ’হাৰাৰ ভগ্নী। ১৯৭৪ চনত তেওঁ বাৰ্নহামথৰ্প কলিজিয়েট ইনষ্টিটিউটৰ পৰা স্নাতক ডিগ্ৰী লাভ কৰে, য’ত মিচিচাগাৰ ভৱিষ্যতৰ মেিয়ৰ কেৰোলিন পাৰিছে তেওঁক পঢ়ুৱাইছিল।

তথ্যসূত্ৰ

বাহ্যিক সংযোগ

উত্তৰ তৰা ডট চিএ-ত কেথেৰিন অ’হাৰা
দ্য কানাডিয়ান এনচাইক্ল’পিডিয়া ডট চিএ-ত কেথেৰিন অ’হাৰা

শ্ৰেণী:কানাডিয়ান চলচ্চিত্ৰ অভিনেত্ৰী
শ্ৰেণী:আমেৰিকান অভিনয় শিল্পী